Tarybos reglamentas (EB) Nr. 827/2004
2004 m. balandžio 26 d.
draudžiantis importuoti Atlanto didžiaakius tunus (Thunnus obesus), kurių kilmės šalis Bolivija, Kambodža, Pusiaujo Gvinėja, Gruzija ir Siera Leonė, ir panaikinantis Reglamentą (EB) Nr. 1036/2001
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Žuvų ištekliai yra išsenkantys gamtiniai ištekliai ir juos būtina apsaugoti biologinės pusiausvyros ir visuotinio maisto saugumo sumetimais.
(2) Tarptautinė komisija dėl Atlanto tuno apsaugos (ICCAT), kurios susitariančiąja šalimi yra ir Europos bendrija, 1998 m. priėmė Rezoliuciją 98-18 dėl nepranešamo ir nereguliuojamo tunų gaudymo iš didelių laivų su ūdomis Konvencijos zonoje.
(3) ICCAT susitariančiosios šalys, kurių žvejai priversti mažinti Atlanto tunų sugavimus, gali efektyviai valdyti minėtas atsargas, jeigu visos ne ICCAT šalys, žvejojančios Atlanto didžiaakius tunus, bendradarbiaus su ICCAT ir laikysis jos išsaugojimo ir valdymo priemonių.
(4) ICCAT pripažino Belizą, Boliviją, Kambodžą, Pusiaujo Gvinėją, Gruziją, Hondūrą, Sent Vinsentą ir Grenadinus bei Sierą Leonę šalimis, kurių laivai žvejoja Atlanto didžiaakius tunus mažindami organizacijos tunų apsaugos priemonių efektyvumą, savo išvadas pagrįsdama duomenimis apie žuvų sugavimus, prekybą ir laivų veiklą.
(5) Šiuo metu Atlanto didžiaakių tunų, kurių kilmės šalis Belizas, Kambodža, Pusiaujo Gvinėja, Hondūras ir Sent Vinsentas ir Grenadinai, importas draudžiamas 2001 m. gegužės 22 d. Reglamentu (EB) Nr. 1036/2001, draudžiančiu importuoti Atlanto didžiaakius tunus (Thunnus obesus), kurių kilmės šalis Belizas, Kambodža, Pusiaujo Gvinėja, Sent Vinsentas ir Grenadinai bei Hondūras [1].
(6) ICCAT atkreipė dėmesį, kad sustiprėjo bendradarbiavimas su Hondūru Atlanto didžiaakių tunų apsaugos srityje. Metiniame savo posėdyje 2002 m. ICCAT rekomendavo panaikinti bet kokį Atlanto didžiaakių tunų importo draudimą, kurį susitariančios šalys taikė Hondūrui.
(7) ICCAT atkreipė dėmesį, kad pagerėjo bendradarbiavimas su Belizu bei Sent Vinsentu ir Grenadinais Atlanto didžiaakių tunų apsaugos srityje. Metiniame savo posėdyje 2003 m. ICCAT rekomendavo nuo 2004 m. sausio 1 d. panaikinti bet kokį Atlanto didžiaakių tunų importo draudimą, kurį susitariančios šalys taikė Belizui bei Sent Vinsentui ir Grenadinams.
(8) Veiksmai, kurių ėmėsi ICCAT, kad Bolivija, Kambodža, Pusiaujo Gvinėja, Gruzija ir Siera Leonė laikytųsi Atlanto didžiaakių tunų apsaugos ir valdymo priemonių, nedavė jokių rezultatų.
(9) ICCAT rekomendavo susitariančiosioms šalims imtis atitinkamų priemonių ir uždrausti bet kokį Atlanto didžiaakių tunų produktų importą iš Bolivijos, Gruzijos ir Siera Leonės bei toliau drausti importą iš Kambodžos ir Pusiaujo Gvinėjos. Šios priemonės bus panaikintos, kai tik bus nustatyta, kad šios šalys savo žvejybai taiko ICCAT priemones. Todėl šias priemones turėtų įgyvendinti Bendrija, turinti išimtinę kompetenciją šiuo klausimu. Tačiau, atsižvelgiant į ICCAT reikalaujamus taikyti pranešimų pateikimo terminus, draudimas importuoti iš Gruzijos neturėtų įsigalioti iki 2004 m. liepos 1 d.
(10) Šios priemonės atitinka Bendrijos įsipareigojimus, kylančius iš kitų tarptautinių susitarimų.
(11) Todėl skaidrumo sumetimais Reglamentas (EB) Nr. 1036/2001 turėtų būti panaikinamas ir pakeičiamas šiuo reglamentu,
PRIĖMĖ ŠĮ REGLAMENTĄ:
1 straipsnis
Šiame reglamente "importas" - tai muitinės procedūros, nurodytos 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą [2], 4 straipsnio 15 dalies a punkte, 15 dalies b punkte ir nuo 16 dalies a punkto iki 16 dalies f punkto.
2 straipsnis
1. Atlanto didžiaakių tunų (Thunnus obesus), kurių kilmės šalis Bolivija, Kambodža, Pusiaujo Gvinėja ir Siera Leonė ir kurie klasifikuojami KN kodų ex03019990, 03023400, ex03027000, 03034400, ex03038000, ex03041038, ex03041098, ex03042045, ex03049097, ex03051000, ex03052000, ex03053090, ex03054980, ex03055980 ir ex03056980 subpozicijose, importas į Bendriją yra draudžiamas.
2. Bet koks perdirbtų produktų, gautų iš Atlanto didžiaakių tunų, nurodytų pirmojoje straipsnio dalyje ir klasifikuojamų kodų ex16041411, ex16041416, ex16041418 ir ex16042070 subpozicijose, importas yra draudžiamas.
3. Atlanto didžiaakių tunų (Thunnus obesus), kurių kilmės šalis Gruzija ir kurie klasifikuojami KN kodų ex03019990, 03023400, 03034400, ex03041038, ex03041098, ex03042045, ex03049097, ex03052000, ex03053090, ex03054980, ex03055980 ir ex03056980 subpozicijose, importas į Bendriją yra draudžiamas.
4. Bet koks perdirbtų produktų, gautų iš Atlanto didžiaakių tunų, nurodytų trečiojoje straipsnio dalyje ir klasifikuojamų kodų ex16041411, ex16041416, ex16041418 ir ex16042070 subpozicijose, importas yra draudžiamas
3 straipsnis
Šis reglamentas netaikomas 2 straipsnyje nurodytiems produktams, kurių kilmės šalis Bolivija, Gruzija ir Siera Leonė, jeigu kompetentingoms nacionalinėms valdžios institucijoms pateikiamas pakankamas įrodymas, kad šie produktai reglamento įsigaliojimo dieną jau buvo gabenami į Bendrijos teritoriją, ir jeigu jie išleidžiami į laisvą apyvartą ne vėliau kaip per 14 dienų nuo tos dienos.
4 straipsnis
1. Reglamentas (EB) Nr. 1036/2001 panaikinamas.
2. Nuorodos į panaikintą reglamentą laikomos nuorodomis į šį reglamentą.
5 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
2 straipsnio 3 ir 4 dalys taikomos nuo 2004 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. balandžio 26 d.